Ses vas ná wilde jaagtog | Maroela Media
Ses mans is Maandag ná 'n wilde jaagtog in hegtenis geneem nadat 'n rooftog by 'n winkelsentrum in Sandton, Johannesburg uitgevoer is.
Die verdagtes het op die Morning Glen-winkelsentrum toegeslaan en met drie gesteelde voertuie weggejaag. Lt.kol. Katlego Mogale, 'n polisiewoordvoerder van Gauteng, het gesê die mans het met 'n grys Volkswagen Polo, 'n wit BMW en 'n bakkie gery. "Die Polo en BMW is in Jeppe gekaap en die bakkie is in Hillbrow gesteel," het Mogale gesê.
"Beamptes van die polisie se blitspatrollie-eenheid, met die hulp van 'n polisiehelikopter, die Gauteng-verkeerseenheid asook die Johannesburgse metropolisie het die verdagtes agternagesit. Een van die voertuie het 'n opsporingstoestel gehad en dié sein is ook gevolg," het Mogale bygevoeg.
Die verdagtes is uiteindelik in Moffatview, in die noorde van Johannesburg, aangekeer en in hegtenis geneem.
Die polisie het beslag gelê op drie ongelisensieerde vuurwapens, selfone, kameras en ander elektroniese ware wat vermoedelik by die winkelsentrum gesteel is. Die polisie het ook beslag gelê op die voertuie.